b'\n_START_ARTICLE_\nSoutuvene\n_START_PARAGRAPH_\nSoutuvene on yhden tai useamman ihmisen soutamalla kuljettama vene. Soutaminen tapahtuu airoilla, joiden kiinnitt\xc3\xa4mist\xc3\xa4 varten veneen laidoissa on hankaimet.\n_START_SECTION_\nVene kulkuv\xc3\xa4lineen\xc3\xa4\n_START_PARAGRAPH_\nKulkuv\xc3\xa4lineen\xc3\xa4 soutuvene on ikivanha. Soutuvene on tekniikan edistyess\xc3\xa4 kehittynyt soutulaivoiksi, joita esimerkiksi roomalaiset, kiinalaiset ja viikingit k\xc3\xa4yttiv\xc3\xa4t kauppa- ja sotaretkill\xc3\xa4\xc3\xa4n._NEWLINE_Suomalaisella soutuveneell\xc3\xa4 on kaksi p\xc3\xa4\xc3\xa4muotoa, h\xc3\xa4m\xc3\xa4l\xc3\xa4is- ja savolaismalli. H\xc3\xa4m\xc3\xa4l\xc3\xa4inen vene on korkealaitaisempi ja suuntavakaampi. Sen airot ovat usein mitoitettu siten, ett\xc3\xa4 pyyryt menev\xc3\xa4t vedossa ristiin, jotta vetoon saadaan enemm\xc3\xa4n voimaa. Savolainen vene on matalampi ja herkempi k\xc3\xa4\xc3\xa4nt\xc3\xa4\xc3\xa4 ja sopii erinomaisesti pienvesille niin kalastus- kuin retkeilymieless\xc3\xa4kin. Viikinkien mastolla varustettujen pitkien soutu- ja purjealusten kaltaisia, suurempia suomalaisia muinaisveneit\xc3\xa4 kutsuttiin uiskoiksi. Pienempiinkin veneisiin valmistettiin usein yksinkertainen, harustamattomine mastoineen helposti alasotettava varpapurje 1900-luvun alkukymmenille asti, kunnes per\xc3\xa4moottorit alkoivat yleisty\xc3\xa4._NEWLINE_Puista soutuvenett\xc3\xa4 veistett\xc3\xa4ess\xc3\xa4 on t\xc3\xa4rke\xc3\xa4\xc3\xa4 l\xc3\xb6yt\xc3\xa4\xc3\xa4 mets\xc3\xa4st\xc3\xa4 aluksi kunnon kokkapuu keulavantaaksi. Puuvene muotoutuu t\xc3\xa4m\xc3\xa4n ymp\xc3\xa4rille. Nyky\xc3\xa4\xc3\xa4n tosin kokkapuukin tehd\xc3\xa4\xc3\xa4n valmiista puutavarasta. Vanhoja veneenrakentajia on harvassa, mutta esimerkiksi kansalaisopistot pit\xc3\xa4v\xc3\xa4t veneenrakennuskursseja. Nyky\xc3\xa4\xc3\xa4n kuitenkin lasikuituiset ja alumiiniset soutuveneet ovat paljon yleisempi\xc3\xa4 kuin puiset._NEWLINE_Ellei kuljettava vesimatka ole kovin pitk\xc3\xa4, on soutuvene - mahdollisesti purjeella varustettuna - ekologisesti ylivoimainen vaihtoehto moottoriveneeseen n\xc3\xa4hden._NEWLINE_Veneily ja kotitarvekalastus ovat Suomessa eritt\xc3\xa4in suosittuja harrastuksia. Kilpaurheiluna soutua harrastetaan monella tasolla; soutu on muun muassa olympialaji. Suomessa vuotuisin j\xc3\xa4rjestett\xc3\xa4viin Sulkavan soutuihin osallistuu parhaimmillaan yli 10000 urheilijaa ja 20000 katsojaa.\n_START_SECTION_\nSoutuveneen kuormaaminen\n_START_PARAGRAPH_\nLasikuituinen soutuvene on keveytens\xc3\xa4 vuoksi syyt\xc3\xa4 kuormata hyvin. Suuria j\xc3\xa4rvenselki\xc3\xa4 ylitett\xc3\xa4ess\xc3\xa4 vene ei saa olla liian kevyt, sill\xc3\xa4 muutoin se on herkk\xc3\xa4 tuulille. Sopivan raskaalla kuormauksella vakavuus s\xc3\xa4ilyy paremmin. Soutuvene yleens\xc3\xa4kin on syyt\xc3\xa4 kuormata hieman per\xc3\xa4painoisesti paremman suuntavakavuuden aikaansaamiseksi.\n_START_SECTION_\nHuomautus turvallisuudesta\n_START_PARAGRAPH_\nSek\xc3\xa4 soutuveneell\xc3\xa4 ett\xc3\xa4 kanootilla -oli se sitten avokanootti tai kajakki - tulee varautua siihen ett\xc3\xa4 vene voi kaatua. Kylm\xc3\xa4ss\xc3\xa4 vedess\xc3\xa4 suurin vaara on kuoleminen alil\xc3\xa4mp\xc3\xb6isyyteen, hypotermiaan, ei hukkuminen kun k\xc3\xa4ytet\xc3\xa4\xc3\xa4n pelastusliivej\xc3\xa4. Kylm\xc3\xa4ll\xc3\xa4 vedell\xc3\xa4 tarkoitetaan t\xc3\xa4ss\xc3\xa4 noin alle 18 asteen vett\xc3\xa4 eli koko alkukes\xc3\xa4 on viel\xc3\xa4 kylm\xc3\xa4n veden aikaa._NEWLINE_Suurille j\xc3\xa4rvenselille tai merenlahdille ei tule l\xc3\xa4hte\xc3\xa4 mill\xc3\xa4\xc3\xa4n veneell\xc3\xa4 jos ei tied\xc3\xa4 hallitsevansa venett\xc3\xa4 hyvin. Sis\xc3\xa4vesill\xc3\xa4 ukkonen voi nostattaa myrskytuulen hyvin nopeasti.'